عثمانی_سلطاناں_دی_تریخ
نپولین بونا پارٹ کا حملہ - انگریزوں کا فریب
امیر المومنین سلطان غازی سلیم خان ثالث نے اپریل 1789 عیسوی میں عثمانی سلطنت کے اٹھائیسویں سلطان اور بیسویں خلیفہ کی حیثیت سے مسند خلافت سنبھالی اور 28 جون 1807 عیسوی میں خلافت سے معزول کردئیے گئے - خلافت کے منصب پر بیٹھتے وقت سلطان سلیم خان کی عمر اٹھائیس سال تھی سلطان غازی سلیم خان ثالث کی مدت خلافت 19 سال رہی - معزولی کے وقت سلطان سلیم خان ثالث کی عمر 48 سال تھی - - اس وقت عثمانی سلطنت کو دو بہت بڑے مسائل کا سامنا تھا - پہلا مسئلہ سلطنت کا یوروپی محاذ تھا جہاں مسلسل سرحدی جھڑپیں جاری تھیں - دوسری مشکل صورتحال یہ تھی کہ خز انہ خالی ہوتا جارہا تھا - سلطان سلیم نے سب سے پہلی توجہ فوج اور اس کے انتظام و انتصرام پر مرتکز کی - سلطنت میں اسلحے کے کارخانے قائم کئے - تاکہ جنگی ضروریات میں خود کفیل ہوا جا سکے - اس کا ضمنی فائدہ یہ بھی ہوا کہ ہنر مند افراد کو روزگار فراہم ہوا اور دوسری جانب غیر ملکی اسلحے کی خریداری پر جو لاگت آرہی تھی وہ بھی بچت میں تبدیل ہوگئی - اسلحے اور دیگر فوجی ضروریات کے ساز و سامان کی آسان ترسیل کے لئے مواصلات کے نظام میں بہتری پیدا کی جس کا نتیجہ اچھی شاہراہوں کی تعمیر کی صورت میں نکلا - لیکن مایوس کن صورتحال یہ بھی رہی کہ کرائے کی فوج اور پیشہ ور افواج میں سازشی عناصر سے حد درجہ مایوسی پیدا کردی تھی جس کے نتیجے میں فوجی کیمپ چھوڑ چھوڑ کر جانے لگے - داخلی محاذ پر فوج میں بددلی پھیلانے کے بعد سازش کا سرغنہ روس مزید متحرک ہوگیا اور اس نے آسٹریا کے ساتھ اتحاد کرلیا - اس اتحاد کا فائدہ اٹھا کر آسٹریا کی فوجوں نے مفتوحہ عثمانی علاقے بلغراد پر چڑھائی کردی اور بلغراد پر قبضہ ہوگیا - عثمانی افواج نے پسپائی کے فورا بعد بھرپور جوابی حملہ کیا اور بلغراد کو آزاد کروالیا گیا - روس اور آسٹریا کی فوجوں کو شکست سے دوچار ہونا پڑا - 1791 عیسوی کو امن معا ئدہ ہوا جس کے مطابق آسٹریا کے بہت بڑے علاقے اور بلغراد پر عثمانی قبضے کو تسلیم کیا گیا - عثمانی سلطنت یوروپ کے بہت بڑے علاقے پر اپنی بالادستی قائم رکھنے میں کامیاب رہی - 1798 عیسوی کو فرانس کے نپولین بونا پارٹ نے بغیر اعلان کے بلکہ اور اپنے انگریز حلیفوں سے بھی مخفی رکھتے ہوئے جزیرہ مالٹا پرفرانسیسی فوجیں اتار دیں -اور اسکندریہ ( مصر ) تک اپنی افواج لے آیا - اس کا کہنا تھا کہ میں جنگ کرنے کیلئے نہیں بلکہ خلیفہ کے حکم سے تجارتی راہداریوں کا جائزہ لینے آیا ہوں - یہاں تک کہ وہ جا معہ ازہر(قاہرہ) پہنچ کر شیخ الازہر عبداللہ شرقاو ی سے ملاقات کرتا ہے اور ان کو اپنے مسلمان ہونے کا یقین بھی دلاتا ہے - اور قسمیں کھا کر اس بات کا یقین دلانے کی کوشش بھی کی کہ وہ امیر المومنین کی اجازت سے اسلئے یہاں آیا ہے کہ ہندوستان سے انگریزوں کا عمل دخل ختم کردے - حیرت کی بات یہ ہے کہ اس فوجی مداخلت کی کسی بھی جگہ کوئی قا بل ذکر مزاحمت نہیں ہوئی - ما سوائے مالٹا میں جہاں قدیس حنا اور شلیمی کے مسلح راہبوں نے اس کو روکنے کی اپنی سی کوشش کی - یا پھر اسکندریہ ( مصر ) میں مراد بیگ کی مٹھی بھر وفادار فوج نے مزاحمت دکھائی - جب خلیفہ کو ان حالات کا علم ہوا تو انھوں نے اپنی تازہ دم افواج کو کاروائی کا اشارہ دیتے ہوئے مصر روانگی کا حکم دیا - یہ وہ دور تھا جب برصغیر میں سلطنت میسور میں حیدر علی کا بیٹا ٹیپو سلطان انگریزوں کے مقابل تھا - انگریزوں کو نپولین سے خطرہ تھا کہ اگر اس نے عثمانیوں کا ساتھ دیتے ہوئے ہندوستان کا رخ کیا تو ایسٹ انڈیا کمپنی اور انگریزوں کا بوریا بوریا بستر گول ہوتے دیر نہیں لگے گی - اس حقیقی خطرے ک بھانپتے ہوئے برطانیہ نے نپولین کو مصر سے نکالنے کی مہم میں عثمانیوں کا ساتھ دیا -دوسری طرف نپولین نے مصر میں قبضہ مستحکم رکھنے کیلئے شام پر بھی چڑھائی کردی اور خاصی حد تک قبضہ بھی کرلیا - یکم اگست 1798 عیسوی میں جوابی کا روائی میں برطانوی امیر البحر نیلسن نے نپولین بونا پارٹ کی بحریہ پر شدید حملہ کرکے اس کو تہس نہس کردیا - دوسری جانب دولت عثمانیہ نے فرانس کے خلاف اعلان جنگ کرتے ہوئے مصر کو آزاد کروانے کا فیصلہ کیا اور فرانسیسی افواج کی شکست سے دوچار کیا- اور پھر معجزاتی طور پر یا سفارتی جا دوگری کے تحت نپولین باحفا ظت طریقے سے اسکندریہ سے فرار فرانس جا پہنچا - البتہ مصر میں اس کے نائب موسیو کلیبر کو گرفتار کرکے قتل کردیا گیا اور اسطرح مصر ایک بار پھر دولت عثمانیہ کا حصہ بن گیا- اس فتح کے بعد بھی روس اور آسٹریا سے عثمانیوں کی جنگیں جاری رہیں - مگر عجب صورتحال اس وقت پیدا ہوئی جب برطانیہ نے عملا روس کا ساتھ دینے کا فیصلہ کی اور عثمانی سلطنت کا دشمن بن بیٹھا - اور پھر روس کے ساتھ مل کر اپنی فوجوں کو درہ دانیال پر اتا ر دیا اور اسطرح درہ دانیال مشترکہ طور پر روس اور برطانیہ کی عمل داری میں آگیا - اسی زمانے میں مشھور انگریز جنرل مسلمان ہوا جس کا اسلامی نام مصطفی رکھا گیا اور بعد میں اس نےبہت گرانقدر فوجی کارنامے سر انجام دے جس پر اس کو کئی فوجی ا عزازات اور شاہی القاب عطا کے گئے - سلطان سلیم خان کا دور ترکی اور عثمانی سلطنت کا اہم دور کہا جاسکتا ہے جس میں عثمانیوں نے روایتی حربی ذرا یع پر انحصار کرنے کے بجائے جدید فوج کا نظام وضع کیا اور فوج کو جدید خطوط پر استوار کرنے کی پہلی شعوری کوشش کی - سلطان سلیم خان ثالث کے دور میں ہونے والی عسکری اصلاحات کی بدولت یورپی خطوط پر افواج کو جدید تر بنانے کے لیے اہم اقدامات اٹھائے گئے ۔ فرانسیسی کاریگروں اور فنی مہارت رکھنے والے انجینئروں اور توپچیوں کی مدد سے توپ ڈھالنے کے جدید طرز کے کارخانے قائم کیے گئے۔ جاگیرداری نظام جو اصلاحات کی راہ میں بڑی رکاوٹ تھا۔ اس کو ختم کرنے کا فرمان جاری کیا گیا ۔ کسانوں کو ترغیبات دے کر کاشتکاری پر آمادہ کیا گیا - ان اقدامات پر عثمانی سلطنت کے مذہبی اور پرانے خیالات کے ینی چری دستوں نے کھل کر مخالفت کی اور اس کے نتیجے میں شاہی فوج ینگ چری نے بغاوت بھی کی۔ شیخ الاسلام اسعد آفندی عثمانی سلطنت میں کی جانے والی اصلاحات کے پرزور حامی تھے، لیکن 1807ء میں جب ان کا انتقال ہوا تو نئے شیخ الاسلام عطاء اللہ آفندی جو شاہی فوج ینگ چری کے زیر اثر تھے، انہوں نے مذہب کے نام پر ان اصلاحات کی مخالفت کی۔ اور جدید یورپی طرز کی فوجوں کی تنظیم کو بے دینی سے تعبیر کیا - ان کا ا عتراض جدید فوجی وردیوں پر بھی تھا - وہ ان وردیوں کو بھی ہنود و نصری کی نشانی سے تشبیہہ دیتے تھے - یہاں تک کہ بندوق کے آگے سنگین تک کے استعمال کی اس لیے مخالفت کی گئی کہ کافروں کے اسلحے سے متشابہ تھا اس لئے اس کا استمعال کرنا ان کے نزدیک گناہ تھا۔ سلطان سلیم کے خلاف یہ کہہ کر نفرت پھیلائی گئی کہ وہ کفار کے طریقے رائج کرکے اسلام کو خراب کررہا ہے۔ عطاء اللہ آفندی نے فتویٰ دیا کہ ایسا بادشاہ جو قرآن کے خلاف عمل کرتا ہو بادشاہی کے لائق نہیں آخر کار 1807ء میں سلیم کو معزول کرکے قتل کردیا گیا۔ روس کی ریشہ دوانیاں بڑھتی جارہی تھیں - اصلاحات کے خلاف مذہبی اور صوفیوں کی تحریک مزاحمت میں تشدد کا عنصر پیدا کرنے کے بعد شاہی فوج کی مسلح بغاوت ہوئی جس کے نتیجے میں سلطان سلیم کو معزول کیا گیا اور ایک سال بعد ہی سلطان سلیم خان پراسرار انداز میں اپنے کمرے میں مردہ پائے گئے - جس کے بعد یہ مشہور کروایا گیا کہ ان کو سلطان مصطفی را بع کے ایماء پر قتل کروایا گیا ہے - جب کہ حقیقت یہ تھی کہ سلطان سلیم خان ثالث ہنگامے سے پہلے ہی وفات پا چکے تھے - یہ خبر سلطان مصطفی را بع سے بدگمان کرنے کی خاطر پھیلائی گئی تھی - سلطان سلیم خان ثالث کی معزولی کے بعد 1807عیسوی میں غازی سلطان مصطفی خان بن سلطان عبدالحمید اول تخت نشین ہوئے - اور صرف تیرہ ماہ اس منصب پر رہنے کے بعد 1808عیسوی میں معزول کر دئے گئے - سلطان مصطفی خان نے یوروپ کے محاذ پر اپنی توجہ رکھنے کی کوشش کی مگر فوج کی اندرونی بغا وت کے آگے کچھ نہ کر پائے - باغی فوج جس نے سلطان سلیم کی معزولی کے بعد سلطان مصطفی کو تخت پر براجمان کروایا تھا ، اس کا تقاضا یہ تھا کہ جو اصلاحات معزول سلطان نے جاری کروائی ہیں ان کا حکم منسوخ کرکے نیا فرمان جاری کیا جائے- مگر سلطان مصطفی کی جانب سے اس دباؤ کو خاطر میں نہ لانے کا فیصلہ کیا جا چکا تھا اور وہ اپنے پیشرو سلطان سلیم ثالث کی اصلاحات کو آگے بڑھانے پر لگے رہے - باغی افواج نے اپنے مطالبات کو رد ہوتے دیکھ کر سلطان سرائے کا گھیراؤ کرلیا اور سلطان مصطفی خان کو گھر میں داخل ہوکر تخت چھوڑنے پر مجبور کیا گیا - معزولی کے کچھ دنوں بعد اکتوبر 1808عیسوی میں ان کو ان کی خواب گاہ میں قتل کردیا گیا - جس دن سلطان مصطفی خان رابع کو معزول کیا گیا تھا باغی افواج نے سلطان محمود خان ثانی کو تخت سنبھا لنے کا حکم دیا - سلطان محمود ثانی نے حسب روایت جلوس کی صورت میں فصیل قسطنطنیہ میں مدفون صحابی رسول حضرت ابوایوب انصاری کے مزار پر حاضری دی نماز شکرانہ ادا کی اور دعا فرمائی اور خلافت کے منصب کا حلف اٹھایا - حالت کی نزاکت کو سمجھتے ہوئے انھوں نے باغی افواج کے خلاف کسی بھی رد عمل کا اظہار نہیں کیا - اور دو ہفتوں کی طویل فوجی مشاورت کے بعد برقدار مصطفی پاشا کو وزیر اعظم مقرر کرنے کا اعلان کیا - اور پھر ایک فرمان کے ذریعے جدید اصلاحات کو روکنے اور سلمان قانونی کے دور کے سابقہ نظام کو رائج کرنے کا اعلان کیا گیا - عثمانی سلطنت جس نازک ترین دور سے گزر رہی تھی ان حالات میں سلطان محمود نے حکمت و فراست کے ساتھ نہایت پیچیدہ معاملات کو خوش اسلوبی سےچلایا اور اندرونی خلفشار کو ٹھنڈا کرنے میں کوئی کسر نہیں چھوڑی - اس کے باوجود انکشاری فوجی ( کرائے کے فوجی ) ان سے شاکی ہی رہے - اخلاقیات سے عاری ان کرائے کے فوجیوں کے نزدیک اگر کوئی شے قا بل احترام تھی تو وہ صرف اور صرف شاہی القابات اور اس کے بدل میں شاہی وظائف تھے - ان میں اگر کوئی اچھی صفت باقی بچی تھی تو وہ تھی شجاعت - جس کا وہ جائز اور ناجائز فائدہ اٹھانے کے لئے کسی بھی حد تک جاسکتے تھے - سلطان محمود ایک اچھا کارنامہ یہ بھی ہے کہ انھوں نے اس کرائے کی فوج کو یوروپ کے محاذ پر بہت خوبی کے ساتھ استمعال کیا اور متعدد مواقعوں پر اپنی عوام کو ان کے غضب سے دور رکھا - سلطان محمود کے عہد کے مشہور واقعات میں نپولین کا مصر پر قبضہ اور پھر نپولین کی شام میں درندگی و مظالم اس کے بعد نپولین کا مصر سے نکل جانا اور مصر کی ایک بار پھر فتح ، مصر میں نجدیوں کی وہابی تحریک سے مقابلہ ، خلیفہ کے خلاف مصر کی بغاوت ، 1839 عیسوی میں عثمانیوں کا مصریوں کے خلاف جنگ نصبین میں شکست سے دوچار ہونا شامل ہے - جنگ نصیبن کی شکست کے بعد 2 جولائی 1839 عیسوی کو چند دن بیمار رہ کر سلطان محمود خان اس دار فا نی سے کوچ کرگئے - سلطان محمود کا دور خلافت 31سال دس مہینے رہا - ان کے بعد ان کے بیٹے غازی سلطان عبدالحمید اول ان کے جا نشین قرار پائے -